《游小石湾》
元代·俞远

前年游小石，小石之下江悠悠。今年游小石，江水只似前年流。

江流日夜流不息，石根水齧成沙砾。主家银瓶三尺高，长向江边宴宾客。

江边云木藏华构，主人不归春锁昼。开门扫地借铺筵，舞影出阑惊雉雊。

一春天气今日佳，城中千人万人来。步阵飘红香散雾，扑面不去飞尘埃。

移樽更就江流饮，酒光五色沙如锦。悬崖欲落未落处，挽客更坐毛发凛。

青天龙挂东海门，飓风忽来天昼昏。白波如山泼山鼻，坐恐此地为江吞。

金支翠旗光闪洒，冉冉灵胥骑白马。我欲招之招不来，大鲸嘘红射盏斝。

此景向来良不侔，丈夫跌绝妇女愁。手中横竹孤凤叫，日脚迸落蘼芜洲。

眼空高兴不可遏，割肉大啖汤沃雪。风休月出浪复止，小娃强歌声不悦。

我言小石天下无，众客相顾皆胡卢。说东洛，谈西湖，我请谢客客莫诬。

西湖白鹤去不返，东洛看花生已晚。

作者简介：常州江阴人，字之近，号空谷山人。好读书，隐居教授，笃行古道，里中多化之。元末兵乱，所过残毁。远乃筑土为室，啸歌其中。有《豆亭集》。